Թթվային դրենաժը ոսկու, արծաթի, պղնձի և այլ մետաղների հանքերից առաջացող թթու է. հանքավայրերի ապարները հաճախ բավականին հարուստ են լինում սուլֆիդային կոչվող միներալներով, որոնք հանքարդյունահանման ընթացքում «մերկանում են» և ընկնում ջրի ու օդի անմիջական ներգործության տակ, ինչի արդյունքում ձևավորվում է ծծմբական թթու։ Դրենաժի արդյունքում առաջացած թթվի մեջ լուծվում են ապարների մեջ առկա տարբեր ծանր և վնասակար մետաղներ՝ ինչպես օրինակ մկնդեղը կամ կապարը։ Մետաղների արդյունահանման ժամանակ հանքերի թթվային դրենաժը կարող է առաջանալ ամենուր, որտեղ սուլֆիդները ենթարկվում են օդի և ջրի ազդեցությանը։ Թթվային դրենաժի հատկապես վնասակար հատկանիշներից մեկն այն է, որ հանքարդյունահանումն ավարտելուց հետո էլ այն շարունակում է աղտոտել ջուրը տասնյակ, նույնիսկ հարյուրավոր տարիներ: